**aplankas** – viršelis be įtaiso raštams ir dokumentams sudėti (ne papkė);

**įmautė** – peršviečiamos skaidrios plėvelės neatverčiamas aplankas, į kurį popierius įkišamas (įmaunamas) kaip į maišelį – tik pro vieną galą;

**įsegėlė** – iš plastikinės medžiagos pagaminta juostelė palaidiems lapams susegti;

**išsegiklis**– įrankis, kuriuo iš susegtų lapų išsegamos sąsagos;

**klijajuostė** – klijuojamoji juostelė, skirta įplyšusiems lapams, teksto atkarpoms suklijuoti ar banderolėms užklijuoti;

**klijų pieštukas** arba **pieštukiniai klijai** – į pieštuką panašūs klijai (ne klijai-pieštukas);

**koreguoklis** – prietaisas, uždažantis eilutes balta juostele (ne korektorius);

**lipukai** – įvairių spalvų lipnūs popierėliai laikinoms pastaboms užrašyti;

**pjaustiklis** – popieriaus pjaustymo įrankis;

**sąsagėlės**– metaliniai segtukai, kuriais segikliu susegami, o išsegikliu išsegami lapai;

**segiklis**– įrankis, sąsagėlėmis susegantis pluoštą lapų;

**segtuvas** – kietesnis viršelis su įtaisu dokumentams susegti (ne papkė);

**skylmuša** – raštinės prietaisas skylutėms popieriuje išmušti (skylamušis – šnekamosios kalbos žodis);

**skirtukas**– skiriamasis lapelis ar juostelė, įsegami į aplankus ir segtuvus;

**spalviklis, žymiklis** – rašiklis, kuriuo paryškinama tam tikra teksto vieta, kuriuo galima rašyti (žymėti) ant plėvelės, stiklo ar popieriaus (ne markeris);

**tepiklis** – baltos spalvos skystis, kuriuo užtepamos korektūros klaidos (ne korektorius).